ઉચ્ચ ન્યાયાલયે 9 જુલાઈ 2018 ના રોજ પોતાના લેટેસ્ટ ચૂકાદામાં 16 ડિસેમ્બર 2012 ના નિર્ભયા કાંડના દોષિતોની ફાંસીની સજા યથાવત રાખીને તેમને આજીવન કેદમાં બદલવાની તેમની અપીલ ફગાવી દીધી છે. દિલ્હીનો નિર્ભયા કાંડ દેશનો એ કાંડ હતો જેણે આખા દેશને હલાવી દીધો હતો. દેશના દરેક ખૂણેથી નિર્ભયા માટે ન્યાય અને આરોપીઓને ફાંસી આપવા માટે અવાજો બુલંદ થયા હતા. હેતુ માત્ર એ જ હતો કે આ પ્રકારના ગુના કરતા પહેલા ગુનેગાર સો વાર વિચારે. પરંતુ આજે છ વર્ષ પછી પણ આ પ્રકારના ગુના અને તેમાં કરાતી ક્રૂરતા સતત વધી જ રહી છે. નેશનલ ક્રાઈમ રેકોર્ડ બ્યુરો અનુસાર વર્ષ 2015 માં બળાત્કારના 34651, 2016 માં 38947 કેસ નોંધાયા હતા. 2013 માં આ સંખ્યા 25923 હતી.